Document ID: 32003R1577

Kommissionens forordning (EF) nr. 1577/2003
af 8. september 2003
om fravigelse af Rådets forordning (EF) nr. 1251/1999 for så vidt angår betaling af arealstøtte til visse markafgrøder og betaling for jordudtagning i produktionsåret 2003/04 til producenter i visse områder af EF
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1038/2001(2), særlig artikel 9, stk. 2, fjerde led, og
ud fra følgende betragtninger:
(1) I artikel 8, stk. 1, i forordning (EF) nr. 1251/1999 fastsættes det, at betalingerne til arealstøtte finder sted fra den 16. november efter høsten.
(2) Visse områder af EF har i 2003 været ramt af usædvanlige klimatiske forhold. På grund af denne usædvanlige situation er det reelle gennemsnitsudbytte usædvanligt lavt.
(3) Som følge af denne situation oplever producenterne alvorlige finansielle vanskeligheder.
(4) Med henvisning til situationen i visse områder af EF og budgetsituationen bør de berørte medlemsstater have tilladelse til fra den 16. oktober 2003 at udbetale forskud på højst 50 % af arealstøtten til markafgrøder og betalingen for jordudtagning i produktionsåret 2003/04.
(5) Eftersom de pågældende foranstaltninger haster, bør forordningen træde i kraft med det samme.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. Ved fravigelse af artikel 8, stk. 1, i forordning (EF) nr. 1251/1999 kan der fra den 16. oktober 2003 udbetales et forskud på højst 50 % af de beløb, der betales i arealstøtte til markafgrøder og for jordudtagning for produktionsåret 2003/04, til producenter i de medlemsstater, der er angivet i bilaget, eller områder af disse medlemsstater.
2. Det forskud, der er nævnt i stk. 1, kan kun udbetales, hvis det på betalingsdagen er konstateret, at de pågældende producenter er støtteberettigede.
3. Ved beregning af den endelige arealstøtte til de producenter, der modtager det i stk. 1 fastsatte forskud, tager myndighederne hensyn til:
a) enhver begrænsning af producenternes støtteberettigede areal
b) ethvert forskud, der udbetales i henhold til denne forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. september 2003.

Labels: 15
19
6